เทเงินลงหมู่บ้านสร้างกำลังซื้อ
‘ยิ่งลักษณ์’สั่งฟื้นเอสเอ็มแอล7.9หมื่นหมู่บ้านได้รับเงินแน่
12 ต.ค. 2554

‘ยิ่งลักษณ์’สั่งฟื้นเอสเอ็มแอล7.9หมื่นหมู่บ้านได้รับเงินแน่
ยิ่งลักษณ์สั่งเดินหน้าทุ่มเงินลงไปในหมู่บ้านผ่านกองทุนเอสเอ็มแอล-กองทุนหมู่บ้านฟื้นเศรษฐกิจสู้น้ำท่วม
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี กล่าวว่า หลังจากคณะรัฐมนตรี (ครม.) ได้อนุมัติการลดภาษีนิติบุคคลจาก 30% เหลือ 23% ในปี 2555 และ 20% ในปี 2556 เพื่อช่วยเหลือผู้ประกอบการที่ได้รับผลกระทบจากน้ำท่วมแล้ว น.ส.ยิ่งลักษณ์ ชินวัตร นายกรัฐมนตรี ได้สั่งการให้ส่วนราชการที่เกี่ยวข้องเร่งรัดโครงการเพิ่มเงินให้กับกองทุนหมู่บ้าน และโครงการเอสเอ็มแอล เพื่อกระตุ้นกำลังซื้อในประเทศ และนำเสนอให้ ครม.พิจารณาโดยเร็ว




ทั้งนี้ ในส่วนการเพิ่มเงินให้กองทุนหมู่บ้านทั่วประเทศ 79,255 กองทุน กองทุนละ 1 ล้านบาท คิดเป็นเงินเพิ่มทุนประมาณ 8 หมื่นล้านบาท จะทำให้เงินหมุนลงไปในระดับชุมชน
ขณะที่การจัดสรรเงินเอสเอ็มแอลตามขนาดหมู่บ้านขนาดเล็ก 3 แสนบาท ขนาดกลาง 4 แสนบาท และขนาดใหญ่ 5 แสนบาท ให้กับชุมชนทั่วประเทศ 8 หมื่นแห่ง คิดเป็นวงเงินประมาณ 1.8-1.9 หมื่นล้านบาท เพื่อให้สามารถรองรับสถานการณ์กำลังซื้อที่จะหดตัวลงได้ดีกว่านี้
นายธีระชัย ภูวนาถนรานุบาล รมว.คลัง กล่าวว่า ขณะนี้เศรษฐกิจไทยมีความเสี่ยงมากขึ้น ทั้งจากปัจจัยภายนอกและภายใน โดยเฉพาะปัญหาน้ำท่วมที่สร้างความสูญเสียพอสมควร ซึ่งรัฐบาลได้เตรียมมาตรการฟื้นฟูหลังน้ำท่วมคลี่คลาย นายกรัฐมนตรีได้มอบหมายให้เร่งผลักดันการโอนเงินให้แก่กองทุนหมู่บ้านและโครงการเอสเอ็มแอล เพื่อนำไปใช้ฟื้นฟูหลังน้ำลด เบื้องต้นจะเร่งโอนเงินกองทุนหมู่บ้านก้อนแรกให้ 7.9 หมื่นหมู่บ้าน หมู่บ้านละประมาณ 2-3 แสนบาท และจะประสานกับสภาหอการค้าแห่งประเทศไทยมาเป็นที่ปรึกษา และให้คำแนะนำการบริหารจัดการเงินในแต่ละหมู่บ้าน การเพิ่มมูลค่าสินค้า และการหาตลาด เพื่อให้ชาวบ้านมีรายได้เพิ่มมากขึ้น โดยจะหารือกับสภาหอการค้าฯ อีกรอบ
นายธีระชัย กล่าวว่า โครงการอื่นๆ ค่อยมาดูกันอีกทีว่าจะดำเนินการอย่างไรต่อไป
นายอารีพงศ์ ภู่ชอุ่ม ปลัดกระทรวงการคลัง กล่าวว่า การเก็บรายได้ปีงบประมาณ 1.98 ล้านล้านบาท เชื่อว่าทำได้ตามเป้า โดยเป้ารายได้ดังกล่าวได้คิดการสูญเสียรายได้จากมาตรการบ้านหลังแรก และการลดภาษีนิติบุคคลไว้เป็นที่เรียบร้อยแล้ว โดยเป้าหมายการเก็บรายได้ถือว่าเพิ่มสูงจากปีงบประมาณ 2554 ที่เก็บได้ไม่มาก อยู่ที่ 1.88 ล้านล้านบาท จึงไม่เป็นกังวลว่าจะทำไม่ได้ตามเป้า